Departement sleep ‘Doom-profeet’ hof toeFoto: Facebook Die departement van gesondheid in Limpopo het Vrydag bevestig dat hy ŉ interdik bekom het om die selferkende profeet (Detective) Lethebo Rabalago te verhoed om Doom-insekweerder op sy gemeentelede te spuit. “Ons het verlede Vrydag die hof genader om hom te verhoed om sy lidmate met die insekweerder te spuit,” het Derrick Kganyago, woordvoerder van die departement, gesê. “Hy word tyd gegun om na vore te kom voor die hofbevel permanent gemaak word. Intussen mag hy nie sy gemeentelede met insekdoder spuit nie.” Maroela Media het vroeër berig Rabalago van die Mount Zion General Assembly spuit sy gemeentelede in die gesig en op ander liggaamsdele met Doom om hulle van kanker, MIV/vigs en ander siektes te “genees”. “Die praktyk is kommerwekkend, want insekdoder is nie vir menslike gebruik nie. Ons maan gemeentelede om ingeligte besluite te maak, want Doom se bestanddele het ten doel om dood te maak. Mense moet ingeligte besluite maak en weet dat hulle skade kan ly deur hul optrede,” het Kganyago bygevoeg. “Die hartseer deel is dat die effek van Doom op jou gesondheid eers later bekend kan word. Jy voel dalk nou goed, maar jy kan later siek word. Ons maan mense om versigtig te wees, want hulle kan dalk in die hospitaal beland.” Hy het gesê Rabalago moet in Januarie in die hof verskyn om te verduidelik waarom die hofbevel nie permanent gemaak moet word nie. Tiger Brands, die vervaardiger van Doom, het Rabalago gewaarsku om nie insekdoder op sy volgelinge te spuit nie. Die Kommissie vir die Bevordering en Beskerming van die Regte van Kulturele, Godsdienstige en Taalgemeenskappe het gesê hy kan nie teen die sogenaamde profeet optree nie, tensy die persone wat met die insekdoder gespuit is, bereid is om ŉ klag aanhangig te maak. Lees alle vorige berigte oor die “Doom-profeet” op Maroela Media.